Bena putih

Bena putih (Sogatella furcifera) merupakan serangga perosak tanaman. Ia merupakan benah kecil yang makan pokok padi.

Bena putih mempunyai pusingan hidup yang ringkas seperti bena perang, iaitu mempunyai peringkat telur, anak jelmaan dan dewasa.

Peringkat telur 
Bena betina bertelur di dalam pelepah daun. Kumpulan telur bagi bena putih ialah di antara 7-19 biji. Telurnya berbentuk bujur panjang dengan bahagian hujungnya tidak bersambung antara satu sama lain. Seekor bena putih betina boleh mengeluarkan telur sebanyak 200 biji dan setengahnya boleh mengeluarkan sebanyak 300-500 biji. Telur-telur ini akan menebas dalam masa 5-8 hari dan lebih cepat pada suhu 25-30oC.

Anak jelmaan 
Bena putih mempunyai 5 peringkat anak jelmaan dan mengambil masa antara 2-3 minggu sebelum menjadi dewasa. Jika keadaan sesuai, perubahan hanya mengambil masa 11-55 hari. Pembentukan anak jelmaan adalah cepat pada suhu 27-28oC. Anak-anak jelmaan bena putih yang pertama adalah kecil dan berwarna putih. Anak jelmaan ini bersalin kulit menjadi anak jelmaan kedua dan seterusnya sehingga anak jelmaan kelima yang berwarna putih dengan tanda-tanda hitam di belakang badan.

Anak jelmaan ini cergas, menghisap cairan tumbuhan di bahagian pangkal pokok berhampiran dengan permukaan air. Biasanya anak-anak jelmaan yang baru selalu terdapat di bahagian pangkal pokok.

Peringkat dewasa 
Bena putih hidup selama 9-28 hari di peringkat dewasa. Saiz badannya agak kecil sedikit daripada bena perang tetapi mempunyai sayap yang lebih panjang. Sayapnya tera terus (transparent) dan di tengahnya terdapat bintik hitam. Badannya berwarna hitam dan toreknya berwarna kuning pucat.

Tanda-tanda kerosakan 
Bena putih menyerang padi sewaktu di tapak semaian hinggalah ke peringkat matang. Bena putih dewasa dan anak jelmaan menghisap cairan dari pokok padi dan serangan ini boleh menyebabkan daun-daun menjadi layu dan perlahan-lahan bertukar menjadi merah. Diantara faktor-faktor yang menyebabkan serangan ialah:-

 Penanaman padi yang pesat seperti tanaman padi dua kali setahun
 Penanaman yang tidak serentak di dalam satu-satu kawasan
 Penggunaan racun kimia tidak mengikut peraturan
 Penggunaan jarak tanaman yang terlalu rapat dan banyak bilah/perdu padi
 Penggunaan terlalu banyak baja nitrogen
 Penggunaan jenis padi yang peka pada serangan bena ini

Lihat juga 
 bena perang

Rujukan

Pautan luar 
 Kerintangan bena perang terhadap racun dan pemulihan ekosistem sawah untuk kawalan biologi

Serangga perosak
Serangga